Проект

Наредба за условията и реда за определяне на местата за временно разполагане на палатки, кемпери или каравани в зона "А" и в зона "Б" извън територията на морските плажове, пясъчните дюни и категоризираните къмпинги

Глава първа

Общи положения

Чл. 1. (1) С наредбата се определят условията и реда за определяне на местата за временно разполагане на палатки, кемпери или каравани в зона "А" и в зона "Б" съгласно Закона за устройството на Черноморското крайбрежие (ЗУЧК) извън територията на морските плажове, пясъчните дюни и категоризираните къмпинги, правилата и нормативите за устройването и ползването им, както и за престоя в тях.

(2) Местата по ал. 1 не се категоризират като къмпинги по смисъла на Закона за туризма.

Чл. 2. (1) Местата по чл. 1, ал. 1 могат да се обособяват в поземлени имоти или части от тях, до които има осигурен транспортен достъп, в горски територии или в земеделски земи, както и в незастроени имоти, включени в границите на урбанизирани територии, без промяна на предназначението им, за временно разполагане на палатки, кемпери или каравани в периода от 1 май до 30 септември.

(2) Местата по чл. 1, ал. 1 могат да се обособяват в поземлени имоти или части от тях, собственост на държавата, на общините, на частни физически или юридически лица.

(3) Местата по чл. 1, ал. 1 в земеделски земи могат да се обособяват само в земи, които не се отдават под наем и аренда по реда на Закона за собствеността и ползването на земеделските земи, както и в тези, които представляват трайно необработваеми земи.

Чл. 3. Местата по чл. 1, ал. 1 не могат да попадат в границите на защитени територии с категория резерват, природна забележителност, поддържан резерват и защитена местност по Закона за защитените територии.

Чл. 4. Наредбата не се прилага за временно разполагане на палатки, кемпери или каравани, използвани при провеждане на спортни и културни мероприятия, организирани и разрешени по съответния нормативно установен ред, както и при извършване на научноизследователски дейности от научни организации, вписани в Регистъра за научната дейност в Република България.

Глава втора

Условия и ред за определяне на местата за временно разполагане на палатки, кемпери или каравани

**Чл. 5.** (1) Обособяването на места за временно разполагане на палатки, кемпери или каравани се извършва от собственика на имота.

(2) Обособяването на местата по ал. 1 може да се извърши и от друго лице въз основа на:

1. декларация - съгласие с нотариална заверка на подписа от собственика или писмен договор за наем – за имоти, собственост на физическо лице, или решение на управителния орган и/или от общото събрание на собствениците на юридически лица и на техни сдружения или писмен договор за наем – за имоти, собственост на юридическо лице;

2. договор за наем - за имоти частна държавна собственост, включени в границите на урбанизираните територии, сключен по реда и при условията на Закона за държавната собственост;

3. писмено съгласие и договор за наем - за имоти държавна собственост, попадащи в земеделски земи;

4. писмено съгласие от директора на държавното предприятие по чл. 163 от Закона за горите или оправомощено от него длъжностно лице и договор за наем - за имоти държавна собственост в горска територия;

5. решение на общинския съвет или писмено съгласие от кмета на общината, в случай че е упълномощен от общинския съвет и договор за наем – за имоти общинска собственост, сключен по реда и при условията на Закона за общинската собственост.

(3) Съгласието и договора за наем по ал. 2 за обособяването на местата за временно разполагане на палатки, кемпери или каравани могат да бъдат ограничени със срок.

**Чл. 6.** Обособяването на местата за временно разполагане на палатки, кемпери или каравани се разрешава за срок до 3 години със заповед на кмета на общината или от оправомощено от него длъжностно лице.

**Чл. 7.** (1) За издаване на заповед по чл. 6 собственикът на имота или упълномощеният негов представител или лицето по чл. 5, ал. 2 подава заявление до кмета на общината.

(2) Заявлението по ал. 1 съдържа данни за:

1. поземления имот – идентификатор, площ, трайно предназначение на територията, начин на трайно ползване, местоположение (адрес, местност, землище, населено място, община, област);

2. срок, за който имотът или частта от имота ще се ползва за временно разполагане на палатки, кемпери или каравани, който не може да бъде по-дълъг от 3 години.

(3) Към заявлението по ал. 1 се прилагат:

1. документ за собственост на поземления имот;

2. пълномощно, в случаите когато заявлението се подава от упълномощен от собственика представител;

3. съгласие от собственика и/или договор за наем, в случаите по чл. 5, ал. 2;

4. скица на поземления имот от кадастралната карта;

5. ситуационен план на имота или на частта от имота, която ще бъде обособена за временно разполагане на палатки, кемпери или каравани и схема на транспортния достъп;

6. правила за ползване на мястото за временно разполагане на палатки, кемпери или каравани;

7. становище от органите за пожарен контрол и защита на населението;

8. становище на органите на държавния здравен контрол;

9. писмо/решение на компетентния орган по околна среда.

**Чл. 8.** (1) Заявлението по чл. 7 и приложенията към него се разглеждат в 7-дневен срок по отношение на пълнота на информацията и документацията.

(2) При установени непълноти, пропуски и неточности в искането или в представената документация от лицето, подало заявлението, се изисква писмено да отстрани допуснатите неточности и/или да предостави допълнителна информация в 7-дневен срок.

(3) В случай че неточностите не бъдат отстранени и/или не бъде предоставена допълнителна информация в срока по ал. 2, процедурата по разглеждане на искането се прекратява със заповед, която се съобщава и подлежи на обжалване по реда на Административнопроцесуалния кодекс.

(4) Времето, определено за отстраняване на непълнотите и неточностите в документацията, не се включва в срока за произнасяне по чл. 9, ал. 1.

**Чл. 9.** (1) Заповедта по чл. 6 се издава в 14-дневен срок от постъпването на заявлението.

(2) Заповедта по чл. 6 съдържа:

1. наименование на органа, който я издава;

2. номер и дата на издаване;

3. лицето, на което се разрешава обособяването на местата за временно разполагане на палатки, кемпери или каравани;

4. фактически и правни основания за издаване на акта;

5. права и задължения;

6. данни за поземления имот, в който ще бъдат обособени места за временно разполагане на палатки, кемпери или каравани – идентификатор, адрес;

7. капацитет – брой на местата за разполагане на палатки, кемпери или каравани;

8. срок за ползване на имота за временно разполагане на палатки, кемпери или каравани;

9. срок за освобождаване на имота от временно разположените палатки, кемпери или каравани;

10. ред и срок за обжалване;

11. подпис на лицето, издало акта, с означаване на длъжността му.

(3) Неразделна част от заповедта по чл. 6 е ситуационният план и правилата за ползване на мястото за временно разполагане на палатки, кемпери или каравани по чл. 7, ал. 3, т. 5 и 6.

(4) Заповедта по ал. 1 се съобщава на заявителя и на собственика на засегнатия поземлен имот и може да бъде обжалвана по реда на Административнопроцесуалния кодекс (АПК).

(5) Влязлата в сила заповед по чл. 6 се публикува на интернет страницата на общината в регистър на местата за временно разполагане на палатки, кемпери или каравани в зона "А" и в зона "Б" съгласно ЗУЧК извън територията на морските плажове, пясъчните дюни и категоризираните къмпинги. В случаите, когато местата се разполагат в поземлени имоти – държавна собственост, заповедта се публикува и на интернет страницата на ведомството, на което имота е предоставен за управление.

**Чл. 10.** (1) Кметът на общината или оправомощеното от него длъжностно лице може мотивирано да откаже да издаде заповед по чл. 6 в 14-дневен срок от постъпване на заявлението, когато:

1. е изразено отрицателно становище по чл. 7, ал. 3, т. 7, 8 и 9;

2. не са изпълнени някои от изискванията на чл. 10а от ЗУЧК и/или на тази наредба.

(2) Отказът по ал. 1 се съобщава на заявителя и може да бъде обжалван по реда на АПК.

Глава трета

Правила и нормативи за устройването и ползването на местата за временно разполагане на палатки, кемпери или каравани и за престоя в тях

Чл. 11. (1) Ситуационният план по чл. 7, ал. 3, т. 5 съдържа:

1. граници на имота или на частта от имота;

2. геодезическо заснемане на дървесната растителност;

3. вход;

4. зона за придвижване на леки автомобили, кемпери, каравани, мотопеди, мотоциклети, велосипеди;

5. места за паркиране на превозни средства;

6. места за разполагане на палатки, кемпери или каравани;

7. места за разполагане на обектите по чл. 10а, ал. 2 от ЗУЧК;

8. места за разполагане на преносими химически тоалетни;

9. места за разполагане на контейнери за отпадъци;

10. места за палене на огън, при условие, че няма забрана в нормативен акт за съответната територия.

(2) Ситуационният план по ал. 1 се изработва в мащаб 1:500 или 1:1000 от лица, притежаващи проектантска правоспособност.

(3) Към ситуационният план по ал. 1 се прилага схема на транспортния достъп, на която са отразени:

1. за местата, които се обособяват в горски територии или в земеделски земи -съществуващи пътища, вкл. селскостопански и/или горски, с които граничи имота;

2. за местата, които се обособяват в незастроените имоти, включени в границите на урбанизираните територии - съществуващи улици, с които граничи имота.

Чл. 12. Имотът или частта от имота, в който се разполагат временно палатки, кемпери или каравани, може да се огражда цялостно с лека прозирна ограда, при условие, че няма забрана в нормативен акт за съответната територия. Вместо ограждане се допуска да се означат по подходящ начин границите на мястото за временно разполагане на палатки, кемпери или каравани.

Чл. 13. На входа на имота може да се постави бариера и да се обособи зона за охрана при условие, че няма забрана в нормативен акт за съответната територия. В зоната за охрана може да се разположи кемпер, каравана или друго подходящо средство за временен подслон на охраната, с осигурено пожарогасително оборудване, съгласно изискванията на органите за пожарна безопасност и защита на населението, както и комплект за оказване на първа помощ.

Чл. 14. Зоната за придвижване на превозните средства е с минимална широчина 3,5 м.

Чл. 15. Паркирането на превозните средства се осигурява в границите на имота в обособена зона за паркиране или към местата за разполагане на палатки, кемпери или каравани.

Чл. 16. (1) Палатките, кемперите и караваните се разполагат в обособени зони или смесено, като се осигуряват следните минимални разстояния:

1. към разположена в съседство палатка, кемпер или каравана - 3,0 м;

2. към оградата (границата на имота) - 3,0 м;

3. към прилежащата зона на придвижване на превозните средства - 2,0 м.

(2) Разстоянията по ал. 1, т. 1 може да не се спазват, ако палатката, кемперът или караваната са на един собственик или при съгласие на собствениците им.

(3) Съотношението на общата площ на обособените места за разполагане на палатки, кемпери или каравани към общата площ на имота или на частта от имота не може да бъде повече от 70 %.

Чл. 17. (1) В границите на имота се разполагат преносими химически тоалетни – по 1бр. за 30 души.

(2) Химическите тоалетни се разполагат на разстояние не по-малко от 5 м от обособени места за разполагане на палатки, кемпери или каравани.

**Чл. 18.** (1) Към ситуационният план се изработват правила за ползване на мястото за временно разполагане на палатки, кемпери или каравани по чл. 7, ал. 3, т. 6.

(2) Правилата по ал. 1 трябва да съдържат изисквания за осигуряване на безопасността, сигурността, чистотата и спокойствието на пребиваващите. В правилата трябва да са определени и условията, и цената.

(3) Правилата по ал. 1 се поставят на видно и леснодостъпно място на входа на имота в зоната за охрана.

**Чл. 19.** Лицето, на което със заповедта по чл. 6 се разрешава да обособи място за временно разполагане на палатки, кемпери или каравани е длъжно да осигури:

1. охраната;

2. регистрация при условията на чл. 99, ал. 3 от Закона за гражданската регистрация на лицата, които пребивават в палатките, кемперите или караваните;

3. почистването и окосяването на терена, както и пръскането с разрешени препарати, при условие, че няма забрана в нормативен акт за съответната територия;

4. дейностите по събиране и транспортиране на отпадъците при спазване на условията и реда, определени в наредба на общинския съвет по чл. 22, ал. 1 от Закона за управление на отпадъците;

5. поддръжката на химическите тоалетни от лицензиран оператор;

6. опазването на дървесната растителност от изсичане без разрешение;

7. паленето на огън на открито само на определените за това места, при условие, че няма забрана в нормативен акт за съответната територия.

**Чл. 20.** (1) Лицата, които разполагат на обособените места палатки, кемпери или каравани, са длъжни да спазват правилата по чл. 18.

(2) Лицата по ал. 1 заплащат за времето на престоя си цена в размер, определен в правилата по чл. 18, ал. 2.

**Глава четвърта**

**Ползване и контрол**

**Чл. 21.** Местата за временно разполагане на палатки, кемпери или каравани могат да се ползват само ако съответстват на изискванията на ЗУЧК и на тази наредба, както и на заповедта по чл. 6.

**Чл. 22.** В 3-дневен срок от приключването на дейностите по обособяването на мястото за временно разполагане на палатки, кемпери или каравани, лицето, на което това е разрешено със заповедта по чл. 6 уведомява съответната община.

**Чл. 23.** Поддържането на местата за временно разполагане на палатки, кемпери или каравани е задължение на лицето, на което със заповедта по чл. 6 е разрешено обособяването на мястото.

**Чл. 24.** Лицето, на което е издадена заповедта по чл. 6 е длъжно да осигури освобождаване на имота от временно разположените палатки, кемпери или каравани в срока по чл. 9, ал. 2, т. 9, определен в заповедта.

**Чл. 25.** Контролът за спазване на разпоредбите на чл. 10а от ЗУЧК и на тази наредба се извършва от длъжностни лица от съответната общинска администрация, определени от кмета на общината, от длъжностни лица, определени от министъра на туризма или от областните управители съобразно техните компетентности по ЗУЧК.

**Заключителна разпоредба**

**Параграф единствен.** Тази наредба се издава на основание чл. 10а, ал. 3 от ЗУЧК.